**ФОРУМ ШКОЛА РАСИНСКОГ ОКРУГА**

**САОПШТЕЊЕ**

**Поводом проглашења штрајка просветних радника Расинског округа**

Ми наставници и радници у просвети Расинског округа обавештавамо родитеље, надлежне институције и ширу јавност да ћемо од 5. фебруара 2025. године ступити у штрајк, скраћењем часова на 30 минута. Ова одлука је производ кризе у којој се нашла земља и нашег схватања да као људи, родитељи, грађани и просветни радници више не можемо да останемо неми пред неправдама које нас окружују, до оних најстрашнијих, да пред својим очима гледамо како наше ђаке, сада студенте, од који су и неки наша рођена деца, нападају насилници са капуљачама и ударају аутомобилима само зато јер имају другачије ставове и мишљење од званичника власти. То као људи, наставници и родитељи не можемо да оћутимо. Такође схватамо, да је неправда која се дешава студентима, последица нашег досадашњег ћутања и пасивног прихватања политичке корупције, селективне правне државе и понижења које смо као наставници доживљавали. Зато се у својим захтевима нисмо зауставили само на подршци студентима и њиховим захтевима, већ смо захтеве проширили на борбу коју одавно водимо. То је борба за здраво образовање, коју да смо је добили на време, сада наша земља не би била у овој ситуацији.

**Наши захтеви су:**

1. **Испуњење свих захтева студената српских универзитета који се налазе у вишемесечној блокади због нефункционисања правне државе.**

Сматрамо да су сви захтеви студената оправдани, посебно после трауме и бола које смо сви осетили, страдањем петнаест невиних људи. Искусили смо сви у ранијим трагедијама у Дољевцу или код пада хеликоптера, да је јавност остала ускраћена за пуну истину о догађајима, па је сасвим нормално да наши најбистији млади умови траже истину, без које ни правде нема и што то траже бескомромисно како им младост заповеда. Мучки напади на њих стављају нас, који смо са њима делили просторе знања и васпитања - школске учинице, пред јасну одлуку, хоћемо ли да их препустити систему, да их сломи и убеди да у овој земљи и са овим људима не треба живети, или ћемо наћи храброст да станемо уз своје дојучерашње ђаке и својим поступком их убедити да је Србија земља слободних, храбрих и достојанствених људи у којој је вредно живети.

1. **Смену министарке просвете и свих службеника Министарства који су својим нечињењем, претњама и односом према запосленима у просвети довели до ситуације у којој се налазимо.**

Госпођа министар Славица Ђукић Дејановић у овом тренутку у јавност излази са изјавама о начинима на које ће да прогони раднике у обустави, уместо да као морална особа размисли о својој улози у постојећим догађањима. Да се замисли над чињеницом да је у октобру 2023. потписала Протокол са синдикатима и да је годину дана касније без икаквих моралних проблема наступила са ставом да потписани Протокол неће испоштовати. То говори о њеном поштовању просветних радника, те већ та чињеница је довољна да закључимо да таква особа не треба да буде на челу најважнијег министарства. То што је као министар просвете дозволила да банде партијских црнокапуљаша нападају нашу младост, њена је највећа срамота. Зато јој овим путем поручујемо: Госпођо министре, штрајка у просвети не би било да сте само ви држали своју реч и поштовали свој потпис. Разлога за вашу оставку има много више, али ћемо се за сада задржати на овоме. Ваш претходник, господин Ружић, је са много мање објективне кривице одлучио да поступи одговорно, учините и Ви тако, јер све што ће се са Вама у политичком смислу дешавати у будућности је историја. Нека историја запише да сте макар својим последњим чином показали одговорност.

1. **Испуњење одредаба Протокола из 2023. године који је Влада потписала, као и допуну истог у вези са побољшањем материјалног положаја ненаставног особља и административних радника у просвети.**

Наше инсистирање поштовању потписаног Протокола, није како се у јавности представља борба за коју хиљаду динара више, већ ствар принципа и одговорности који треба да важи, ако Србија жели да буде нормална земља. Министри и представници државног врха не могу као шибицари да варају просветне раднике. Друштвени и социјални дијалог мора фунционисати на основама међусобног поверења и поштења. Зато инсистирамо на поштовању Протоколу, али и замерамо нашим преговарачима из репрезентативних синдиката што се енергичније нису заложили за материјално најугроженије раднике у просвети, помоћне раднике и административно особље. Неправду према њима, желимо да исправимо.

1. **Деполитизација, демократизација и децентрализација српске просвете.**

Ове три пароле које је пре две деценије прокламовало Министарство просвете звуче данас као цинизам. Млади људи са дипломама наставничких факултета у Крушевцу, а верујемо и у другим градовима, посебно у провинцији, подразумевају да ће до посла у просвети тешко доћи ако се не учлане у владајућу партију. Само „силом прилика“ учлањење није крај њихових мука, јер је Влада осмислила Закон о забрани запошљавања, којим годинама од младих радника тражи политичке противуслуге у замену за продужење уговора. Наставници се шаљу на митинге по захтеву директора или партијских каплара, а у време избора, доносе спискове сигурних гласова. Ово је свима добро позната чињеница, како Министарству, тако и просветним инспекцијама и саветницима и укупној јавности која прећутно учествује у толерисању ове политичке корупције. Иако је овакво понашање кршење постојећих закона о школству и свеприсутно је, нисмо видели ни један пример реакције истих оних инспектора који су пристали да у ова тешка времена, по налогу власти прогоне наставнике у обустави. Зато сматрамо да наша борба неће бити права, ако у заштиту не узмемо и бивше ђаке који су завршили наставничке факултете и који у Србији покушавају да започну своју професионалну каријеру. Тражимо да сви наставници који више од годину дана раде у просвети, а нису на замени, добију решења о сталном односу, а да се политичко уцењивање прогласи кривичним делом. Тражимо даље да се обнови идеја школске демократије, јер је у многим школама рад ђачких парламената систематски занемариван. А ко неће да има парламент, имаће пленум, што модерна дешавања потврђују. Коначно у циљу демократизације и децентрализације школа тражимо ограничавање овлашћења директора посебно у погледу вођења дисциплинских поступака против радника, јер је пракса показала да се овакви поступци пречесто воде са мотивима личне освете или политичког прогона.

1. **Евалуација и ревизија свих реформских пројеката, закона, правилника и одредаба везаних за просветну делатност.**

Од захтева за растерећењем градива и школских обавеза, дошли смо до ситуације да основци имају по седам часова, а средњошколци по девет. Сваке године стиже нови реформски пројекат, који обавезно подразумева гомилу администрације, а да нико свих ових година није проверио колико су уведене промене донеле бољитка деци, наставницима, школама. Министарсво просвете врши евалуацију школа, али се никад не сети да изврши мерење успешности својих реформи. Не жели, наравно, јер би резултати били катастрофални. Ми тражимо ту евалуацију. Тражимо, на пример, да видимо колико је школско развојно планирање донело добробити деци и школама? Какав је ефекат самовредновања? Желимо да нам просветни саветник показно одржи час на коме ће пратити успешност сваког ђака по сваком предвиђених исхода, бележећи при томе формативне оцене за сваког ђака, са сва четири елемента те оцене. Такав час би сваки наставник у Србији волео да види. Уџбеници су све тежи и скупљи, а из њих деца све мање науче. Зато мађионичари Министарства просвете треба да слете међ нас обичне, нормалце – наставнике и да се консултују пре имплементације нове (у ствари из стране литературе преписане) реформе.

У циљу остварења ових захтева улазимо у штрајк и позивамо све колективе и колеге појединачно да нам се придруже. Наша борба је борба за оздрављење српског друштва и одбрану наше деце. Обавезујемо се да ћемо током и након борбе увек стајати солидарно уз своје колеге, те да ћемо радикализовати облик штрајка у случају репресивних мера према било ком колеги из Расинског округа. Циљ нам је такође да се у својој борби повежемо са колегама из других региона.

Такође позивамо родитеље наших ђака да разумеју наше разлоге и да нас подрже. Наш позив нас обавезује на савесно, етичко и достојанствено поступање. Тако да другог избора нисмо имали.

Наставници Расинског округа